বেসরকারি হাসপাতালের পরিষেবা ও কাজে ‘স্বচ্ছতা’ আনতে আইনের ধার বাড়াচ্ছে রাজ্য সরকার। গাফিলতির ক্ষেত্রে ক্ষতিপূরণের পরিমাণ প্রায় দ্বিগুণ করা হচ্ছে প্রস্তাবিত আইনে। আজ, শুক্রবার বিধানসভায় এই ‘ওয়েস্ট বেঙ্গল ক্লিনিক্যাল এস্টাবলিশমেন্টস (রেজিস্ট্রেশন, রেগুলেশন অ্যান্ড ট্রান্সপারেন্সি) বিল, ২০১৭’ পেশ করার কথা পরিষদীয় মন্ত্রী পার্থ চট্টোপাধ্যায়ের।
বেসরকারি হাসপাতালের দায়বদ্ধতা নিশ্চিত করতে ২০১০ সালে আইন করেছিল বামফ্রন্ট সরকার। সেই আইন বাতিল করে একই লক্ষ্যে তৃণমূল সরকার নতুন আইন আনতে চলেছে। পুরনো আইনের সঙ্গে প্রস্তাবিত এই আইনের মূল পার্থক্য একটাই—তা হল ক্ষতিপূরণের অঙ্ক। বেসরকারি হাসপাতালে চিকিত্সা সংক্রান্ত গাফিলতির জন্য রোগী বা তার পরিবারের ক্ষতিপূরণের অর্থ অনেকটাই বৃদ্ধি করা হয়েছে। এতদিন কম ক্ষতির জন্য এক লক্ষ টাকা জরিমানা করার বিধি ছিল। নতুন আইনে তা বাড়িয়ে তিন লক্ষ করা হবে। বড় ক্ষতিতে তিন লক্ষ টাকার ক্ষতিপূরণ বাড়িয়ে পাঁচ লক্ষ টাকা করার কথা বলা হচ্ছে। আর অবহেলার কারণে রোগীর মৃত্যু হলে ক্ষতিপূরণ পাঁচ লক্ষ থেকে বাড়িয়ে ১০ লক্ষ টাকা করার প্রস্তাব থাকছে এই নতুন বিলে। সরকারের এই বিল সম্পর্কে উচ্ছ্বসিত শাসক শিবির। এই মুহূর্তে সরকারি শিবিরে থাকা প্রবীণ বিধায়ক তথা চিকিত্সক মানস ভুঁইয়া বলেন, ‘‘এই বৈপ্লবিক উদ্যোগ গোটা দেশের কাছে এ রাজ্যের বার্তা হয়ে থাকবে।’’
নতুন এই আইনের প্রয়োজন ব্যাখ্যা করে বলা হয়েছে, ‘বেসরকারি চিকিত্সা প্রতিষ্ঠান এবং নার্সিংহোমের চিকিত্সায় অস্বচ্ছতায় রোগীর অবাঞ্ছিত হয়রানি ও শোষণ নিয়ে সরকার গভীরভাবে উদ্বিগ্ন’। চিকিত্সা পরিষেবার বিনিময়ে বেসরকারি প্রতিষ্ঠান অর্থ নেবে— এই যুক্তি মেনে নিয়েও সরকারি তরফে বলা হয়েছে, যুক্তিগ্রাহ্যভাবে খরচ নেওয়া হোক। শুধু তাই নয়, সরকারের তরফে বলা হয়েছে, অন্য সব ব্যবসা থেকে চিকিত্সা পরিষেবা আলাদা। চিকিত্সাকে ‘সেবা’ হিসাবে চিহ্নিত করেই এই নতুন আইনের খসড়া তৈরি করা হয়েছে বলে বিলে জানানো হয়েছে। মানুষের জীবনকে আর্থিক মূল্যে না দেখে পরিষেবা বহাল রাখার পক্ষেই সওয়াল করা হয়েছে বিলে। বিরোধীরা বিলের উদ্দেশ্যকে স্বাগত জানালেও আগে এই উদ্যোগের বিরোধিতা করায় তৃণমূলের সদিচ্ছা নিয়ে প্রশ্ন তুলেছে।